કચ્છ-વાગડ લેઉવા પટેલની શરૂઆતની બે ઓવર સારી રહી હતી, પરંતુ બીજી ઓવરના છેલ્લા બે બૉલમાં ઉપરાઉપરી બે સિક્સરો ફટકારનાર અલ્પેશ બંગારી (૧૨)ને પરેશ વાલંત્રાએ ક્લીન બોલ્ડ કર્યો હતો. ત્યાર બાદ ચરોતર રૂખીના અનુભવી બોલરો સામે કચ્છ-વાગડ લેઉવા પટેલના એકેય બૅટ્સમેનોએ પિચ પર ટકી રહેવાની તૈયારી નહોતી બતાવી. લગભગ દરેક ઓવરમાં વિકેટ પડતી રહી હતી ત્યારે મેદાનમાં ‘ચલ ભાઈ ચલ, ચાલતી પકડ’નું મ્યુઝિક સતત સંભળાતું રહ્યું હતું. બૅટિંગમાં કમાલ દેખાડ્યા બાદ બોલિંગમાં મૅજિક કરવા માટે છઠ્ઠી ઓવર લઈને આવેલા ચરોતર રૂખીના કૅપ્ટન ખીમજી મકવાણાએ એક રનઆઉટ સાથે કુલ ત્રણ વિકેટો ખેરવીને બૅટિંગ-ટીમ માટે શરમજનક હાર તૈયાર કરી લીધી હતી. ૯.૫ ઓવરમાં ૬૦ના સ્કોરે આખી ટીમ પૅવિલિયનભેગી થઈ જતાં કચ્છ-વાગડ લેઉવા પટેલની ૭૭ રને હાર થઈ હતી અને એ ટુર્નામેન્ટમાંથી બહાર ફેંકાઈ ગઈ હતી.